Title: Oliko Kaarle Suuri "Euroopan isä"?
Course: HI01- oppikirjaton kurssi > Section: IV Keskiajan Eurooppa

Rooman valtakunnan perintö jatkui läntisessä Euroopassa kaikesta huolimatta

Länsi-Eurooppa Länsi-Rooman hajoamisen jälkeen

Rooman valtakunnan kukistuttua lopullisesti 476 jKr Länsi-Euroopasta katosi keskuvalta, hallinto ja puolustus. Sen tilalle tosin syntyi germaanisia kuningaskuntia, joista merkittävimmäksi kohosi frankkien valtakunta nykyisen Ranskan alueella.

Valtatyhjiön täytti osittain katolisen kirkon ja paavin vallan kasvu. Paavi liittoutui frankkien kuninkaiden kanssa saadakseen näiden armeijoista tukea oman maallisen valtion valloittamiseen Keski-Italiassa. Vastapalveluksen paavi kruunasi frankkien valtakunnan suurimmalleen laajentaneen Kaarle Suuren Rooman keisariksi vuonna 800. Kaarlen keisariutta kuitenkin vastusti Itä-Rooman keisari, joka katsoi edustavansa Rooman perintöä - olihan Itä-Roomassa ollut keisareita katkeamattomana jatkumona, vaikka Länsi-Rooma oli kukistunut.

Kaarle Suuren valtakunta näytti olevan kristillisen Rooman perillinen ja loi monella tavalla modernin Euroopan pohjan. Kaarle uudisti voimakkaasti lainsäädäntöä. Vakaissa oloissa myös talouselämä edistyi ja Kaarle oli ensimmäinen länsieurooppalainen hallitsija Rooman keisareiden jälkeen, joka lyötätti suuressa mitassa kultarahaa. Kaarle pyrki elvyttämään antiikin kulttuurin, mistä aikakausi vuoden 800 molemmin puolin on saanut nimensä karolinginen renessanssi. Kysymys oli kuitenkin nimenomaan kristillisen kulttuurin kehittämisestä. Kaarlen koulutusuudistukset tähtäsivät etupäässä pappien lukutaidon parantamiseen, jotta nämä voisivat saarnata kristinuskoa oikein, tosin samalla saatiin tietenkin myös hyviä hallintovirkamiehiä ja oppineita. Karolingisen renessanssin aikana kopioitiin paljon käsikirjoituksia sekä antiikin kirjoja oppikirjoiksi ja kirjastoihin säilytettäväksi.Kaarle loi pohjan feodaalijärjestelmälle läänittämällä valtakuntansa alueita mahtimiehille ja samalla tuli luoneeksi eurooppalaisen aateliston idun, sillä läänitykset muuttuivat myöhemmin perinnöllisiksi.

Frankkien valtakunnan jaossa Kaarlen pojanpoikien kesken syntyivät myös myöhempien Ranskan ja Saksan valtakuntien esiasteet, kun kolmesta pojasta yksi sai länsiosan valtakuntaa, toinen itäsosan ja keskellä olevat alueet jäivät kolmannelle. Myöhemmin juuri näistä keskelle jääneistä alueista, joihin lukeutui Pohjois-Italia, taisteltiin myös pyhän saksalaisroomalaisen keisarikunnan keisarin ja Ranskan kuninkaan kesken. Toki sotiin ja kiistoihin sekaantuivat koko keskiajan myös kaikki pienemmät itsenäiset feodaaliruhtinaat ja Italian kaupunkivaltiot sekä paavi.

Alla Aachenin, Kaarlen keisarillisen hallintokaupungin tuomiokirkko eli katedraali. Alunperin se oli Kaarlen palatsin kappeli, mutta muut osat palatsista ovat sittemmin tuhoutuneet ja jäljelle on jäänyt vain kaupungin tuomiokirkkona palveleva palatsikappeli. Ulkoasu, joka näkyy kuvassa, on perua myöhemmin keskiajalla tehdyistä lisäyksistä, jotka edustavat goottilaista arkkitehtuurin tyylisuuntaa syänkeskiajalla. Tämän huomaa mm. suippokaarista ja korkeista ikkunoista. Goottilaisissa katedraaleissa sisätilat olivat myös huikaisevan korkeita ja valoa enemmän suurten ikkunoiden ansiosta.

Aachenin kappelin sisäpuoli on säilynyt paremmin Kaarlen aikaisessa asussa, kaaret ovat esimerkiksi pyöreitä romaanisen tyylin mukaisia kaaria. Romaaninen tyyli oli varhaiskeskiajan arkkitehtuurityyli, joka jäljitteli roomalaisten arkkitehtuuria.

Kaarle Suuren saavutukset

Kaarle Suurta voidaan nimittään Euroopan isäksi, koska hän

- elvytti antiikin kulttuuria niin sanotun karolingisen renessanssin puitteissa.
- palautti Rooman valtakunnan rajat ja oli ensimmäinen Rooman keisari moneen sataan vuoteen.

Karolinginen renessanssi

Mitä karolinginen renessanssi merkitsi?

- Latinankielen ja lukutaidon opetuksen kehittämistä Kaarle Suuren valtakunnassa.
- Feodaalijärjestelmän syntyä
- Antiikin pakanallisen kulttuurin ihailua
- Taidesuuntausta 1500-luvun Italiassa, jossa elvytettiin muun muassa antiikin veistotaide.

Kaarle Suuren perintö

Mitä Kaarle Suuren valtakausi jätti Euroopalle perinnöksi? Valitse oikea vastaus

- Yhteisen latinankielisen kristillisen kulttuurin, Euroopan myöhempien aikojen aateliston esiasteeen sekä Ranskan ja Saksan kansallisvaltioiden varhaisimmat edeltäjät, eli Kaarlen pojanpoikien läntisen ja itäisen frankkien valtakunnan.
- Yhtenäisen frankinkielisen koulutusjärjestelmän, goottilaisen arkkitehtuurin ja renessanssin. Myös pyhä ranskalaissaksalainen keisarikunta syntyi Kaarlen aikana.